  Майя Бывальцева Ӵуказе, 26-тӥ коньывуонэ, Уваын удмурт кылъя дунтэк курсъёс ужаны кутскозы. Пумиськонъёс ёрос лыдӟетъюртын ортчылозы. Иворъёсъя «Удмуртия» агентстволы со сярысь вераз курсъёсты нуись, Уваысь удысужлыко колледжысь удмурт кылъя но литературая дышетӥсь Людмила Тюлькина. Солэн верамезъя, курсъёсы туннэ нуналлы 12 адями гожтӥськиз, но лыктӥсез тросгес луоз шуыса возьмало. Администрациысь вуэмын нылкышноос. Вань пичи пинал, кыкетӥ классын дышетске нырысетӥ школаын. Вань нылаш, кудӥз 11-тӥ классын дышетске (солэн анаез ӟуч, атаез удмурт), удмурт кылзэ уг тоды. Кинлэн дышетэмез потэ, кинлы кулэ удмурт кыл, соос лыкто Людмила Тюлькина, Уваын удмурт кылъя курсъёсты нуисьСолэн верамезъя, вазиськисьёс пӧлысь тросэзгес ӟучомем удмуртъёс, озьы ик ӟучьёс вань. «Ми дышетскиськом арняяз кык пол — 5 часысен 7 часозь. 72 час висъямын. <…> Ог-огенызы вераськыны дышо пӧртэм темаосъя: тодматскыны, собере магазинын басьяським, эмъяськыны больницае лыктӥськомы — сыӵе ролевой шудонъёс ортчытъясько вал. <…> Выль кыл сётӥсько, собере кылъёсъя диктант ортчытӥсько соосын», — вераз дышетӥсь. Людмила Тюлькиналэн кылъёсызъя, удмурт кыл Уваын пумен тросгес чузъяське. Удмурт концертъёсы, кылсярысь, калык котьку но зал тыр люкаське. Ватсалом, Уваын тулыс ортчем нырысетӥосаз курсъёсы 25 адями лыктӥз, пӧлысьтызы кыкез гинэ ӧз йылпумъялэ. Тодэ вайытом, курсъёсты радъян понна Йӧскалык политикая министерство коньдон висъя. Ижкарын удмурт кылъя дунтэк курсъёс 2-тӥ коньывуонэ кутскизы. Тегъёс: Мерлык Ува Удмуртия удмурткыл йӧскалыкполитикаяминистерство  